**Concepción Castroviejo Blanco-Cicerón**, nada en Santiago de Compostela en 1910 e finada en Madrid o 9 de decembro de 1995, foi unha xornalista e escritora galega. Moitas das súas obras foron traducidas ao francés, eslovaco, inglés e holandés.

Traxectoria
-----------

Filla de Amando Castroviejo Nobajas, catedrático de Economía Política e Facenda Pública na Universidade de Santiago de Compostela, irmá de Xosé María Castroviejo e neta de Ricardo Blanco-Cicerón. Estudou no colexio de freiras de Praceres (Marín) e, cando morreu o seu pai, fixo o bacharelato en dous anos e rematou Filosofía e Letras na USC. Na Universidade integrouse nos círculos republicanos e coñeceu a Francisco Comesaña Rendo, Borobó e Joaquín Seijo Alonso, con quen tiña previsto casar o 25 de xullo de 1936, enlace que non se celebrou polo estoupido da Guerra civil española, iniciada unha semana antes.

Testificou no xuízo sumarísimo de Francisco Comesaña en Compostela o 23 de decembro de 1936, o que a colocou nunha posición difícil. A principios de 1937 aproveitou unha viaxe de Gaspar Massó García e marchou a Bordeos. Despois reuniuse con Joaquín Seijo en Valencia, onde por fin casaron. Pasou a residir en Barcelona até a derrota do bando republicano en Cataluña en febreiro de 1939, cando tivo que fuxir a Francia. Conseguiu chegar a Bordeos e viviu alí até marchar para México, vía Nova York, no vapor *Normandía*. No exilio mexicano traballou en San Francisco de Campeche, Tijuana e, sobre todo, en Cidade de México.

En decembro de 1949 retornou a Galicia, chegando ao porto da Coruña coa súa filla. Traballou en *La Noche* de 1951 a 1953, onde fixo moi popular o pseudónimo de **Asela**. Ao mesmo tempo fixo os cursos para obter o carné de xornalista en Madrid. En setembro de 1953 marchou a Madrid a traballar en *Informaciones*. Membro da Asociación Internacional de Críticos Literarios, formou parte do xurado dos Premios da Crítica. Escribiu en *Ínsula*, *La Estafeta Literaria*, *Cuadernos de Occidente*, *Cuadernos Hispanoamericanos*, *Blanco y Negro* e *Grial*.

Despois dunha enfermidade vascular e dexenerativa que a afastou da vida pública durante dez anos, morreu na súa casa de Ribera del Manzanares en decembro de 1995.

Obras
-----

Amando Castroviejo con Xosé María, Concha, Pilar e Ana María. 1926.
* *Los que se fueron* (1957).
* *Víspera del odio* (1959).
* *El jardín de las siete puertas* (1961).
	+ *O xardín das sete portas* (2022). Belagua Ed. 144 páxs. ISBN 9788412443455. 14 contos e unha obra teatral.
* *Los días de Lina* (1971).
* *En las praderas del Gran Manitú* (2020, Tandaia).

Notas
-----

1. ↑  Concha Castroviejo, escritora y periodista Necrolóxica en *El País*
2. ↑  Alvarellos Iglesias 1993.
3. ↑  Ficha na Secretaría de Gobernación. Departamento de Migración de México
4. ↑  Marco 2007.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Concha Castroviejo Modificar a ligazón no Wikidata*** |

### Bibliografía

* *Dicionario biográfico de Galicia*. Ir Indo Edicións. 2010-2011.
* "Castroviejo Blanco-Cicerón, Concha". *Gran Enciclopedia Galega Silverio Cañada* (DVD). El Progreso. 2005. ISBN 84-87804-88-8.
* Alvarellos Iglesias, Enrique (1993). *Mulleres destacadas de Galicia*. Alvarellos Editora. p. 66. ISBN 84-85311-96-5.
* Marco, Aurora (2007). *Dicionario de Mulleres Galegas [Das orixes a 1975]*. Edicións A Nosa Terra. pp. 104–105. ISBN 978-84-8341-146-9.

### Ligazóns externas

* "Concha Castroviejo". *Álbum de Galicia* do Consello da Cultura Galega.
* "Concha Castroviejo". *Álbum de Mulleres* do Consello da Cultura Galega.
* Concha Castroviejo na páxina web *Nomes e Voces*.

|  |  |
| --- | --- |
| Control de autoridades | 
* Wd: Q17413438
* WorldCat
* VIAF: 60599454
* BNE: XX1142049
* DBE: maria-de-la-concepcion-castroviejo-y-blanco-ciceron
* Dialnet: 1031028
* GND: 1057614912
* ISNI: 0000 0000 5932 0165
* LCCN: n87807236
* NKC: xx0234219
* NTA: 325657297
* SUDOC: 073676179

 |